Per què, i com, l’Església manipula, quan explica la seva doctrina?

És cosa que caldria que tothom sabés ben sabuda.

Tenim dos llocs en la Bíblia on s’explica la voluntat divina sobre el món i la societat: els llibres dels bons profetes (amb les seves concrecions legislatives) i els evangelis. La resta és bastant poc útil. Però és aquí on es fa la trampa.

Us presentem dues mostres, molt resumides, de lo que acabem de dir:

Selecció de textos bíblics socials

Vosaltres odieu / el qui exigeix judicis justos, / avorriu el qui diu la veritat. / Trepitgeu els febles / i els preneu la seva part de gra. / Per això no habitareu pas / les luxoses cases que heu construït i (...) (Amós 5: 10)

Ai dels qui, a costa dels veïns, / engrandeixen les cases i els camps! / (...) Escolteu què m'assegura / el Senyor de l'univers: / Totes aquestes cases grans i boniques / es tornaran una ruïna; / (...) (Isaïes 5: 8-9) [Hi ha un refrany català que diu: “Cases fetes de robar, les veureu enderrocar.”]

Ai dels qui, del llit estant, / planegen el mal / i en fer-se clar, l'executen, / abusant del poder / que tenen a les mans! / Si desitgen camps, els roben; / si volen cases, les prenen; / extorsionen el cap de casa / i la seva família, / li arrabassen l'heretat. (Miquees 2: 1-3)

Ai dels qui fan lleis injustes / i promulguen decrets opressors! / Neguen la justícia als febles, / roben el dret als pobres del meu poble; / les viudes són el seu botí / espolien els orfes. / Què fareu el dia / que us demanaran comptes, / quan veureu apropar-se la tempesta? / A qui acudireu perquè us socorri? / On amagareu les vostres riqueses? (Isaïes 10: 1-3)

Rei de Judà, que seus al tron de David (...) / Això diu el Senyor: / Defenseu el dret i la justícia, / arrenqueu l'oprimit de mans de l'opressor, / no maltracteu ni injurieu l'immigrant, / l'orfe o la viuda, / ni vesseu sang innocent en aquesta ciutat. (...) / Però si no feu cas de les meves paraules, / aquest palau es convertirà en una ruïna. / Ho juro per mi mateix, jo, el Senyor. (Jeremies 22:2)

Deixeu que el dret brolli com l'aigua / i la justícia ragi / com un torrent inestroncable. (Amós 5: 24)

Cada set anys, condoneu els deutes de tothom. La condonació es fa així: quan es proclami la condonació dels deutes en honor del Senyor, tota persona que hagi fet un préstec a un altre israelita, un germà seu, li perdonarà el deute i no l’hi reclamarà més. (Deuteronomi 15: 1-2)

Cada tres anys, serà l'any del delme. Llavors separa la desena part de les teves collites i posa-la a la disposició dels levites, dels immigrants, dels orfes i de les vídues, perquè puguin menjar. (Deuteronomi 14: 28-29)

Quan un immigrant vingui a instal·lar-se al vostre costat, al vostre país, no l'exploteu. Al contrari, considereu-lo com un nadiu, com un de vosaltres. Estima’l com a tu mateix, que també vosaltres vau ser immigrants al país d'Egipte. (Levític 19: 33-34)

Citacions evangèliques

La gent li preguntava [a Joan Baptista]: Així, doncs, què hem de fer? Ell contestava: Qui tingui dues túniques, que en doni una al que no en té, i qui tingui menjar que també el comparteixi. (Lc 3: 10.)

Feliços els pobres en l’esperit: d’ells és el Regne del cel.

Feliços els qui tenen fam i sed de ser justos: Déu els saciarà.

Feliços els qui treballen per la pau: Déu els anomenarà fills seus. (Mt 5: 3, 6 i 9.)

Ningú no pot servir dos senyors, perquè, si estima l’un, avorrirà l’altre, i si fa cas de l’un, no en farà de l’altre. No podeu servir alhora Déu i el diner. (Mt 6: 24.)

El metge, no el necessiten els qui estan bons sinó els qui estan malalts. No he vingut a cridar els justos sinó els pecadors. (Mc 2: 17.)

 Estimeu els vostres enemics, feu bé als qui us odien, beneïu els qui us maleeixen, pregueu pels qui us calumnien. (Lc 6: 27-28.)

(Després de la paràbola del bon samarità.) Quin d’aquests tres et sembla que es va comportar com a proïsme de l’home que va caure en mans dels bandolers? - Ell respongué: El qui el va tractar amb amor. - Llavors Jesús li digué: Vés, i tu fes igual. (Lc 10: 36-37.)

(Després de l’escena en què presentem a Jesús una dona que havia comès adulteri.) Diu Jesús: Dona, on són? Ningú no t’ha condemnat? – Ningú, Senyor. – Jo tampoc no et condemno. Ves-te’n i d’ara endavant no pequis més. (Jo 8: 10-11.)

Les dues sèries de textos són diferents i complementàries. Els textos dels profetes apunten a la societat: prohibir i evitar la injustícia. Els de Jesús en els evangèlis es refereixen més al comportament interpersonal, i especialment intenten “ajudar les víctimes de les injustícies”.

Però vist des d’un altre punt de vista, diguem que el missatge dels profetes és molt difícil, perquè comportaria enfrontar-se als poders reals del món, mentre que el missatge evangèlic resulta molt més fàcil. Aquesta circumstància queda més ressaltada que mai amb les paraules del nostre compatriota monsenyor Casaldàliga: “Si doy de comer a un pobre, me llaman santo; pero si pregunto por què es pobre, entonces me llaman comunista.”

Església cristiana o frau?

Doncs l’Església-institució ho ha tingut, i ho té, molt clar: ha prescindit totalment dels textos profètics sobre la justícia, i s’ha basat, més bé o no tant, en els textos evangèlics, dels quals ha fet la seva única bandera.

Però això suposa que l’Església té un missatge "meitat diví i meitat no", per la supressió pràctica de tota la part profètica, de la qual impedeix, fins i tot, que sigui coneguda pels seus fidels. I aquesta actitud és encara més deshonesta si considerem que no tapa la totalitat dels textos profètics, alguns dels quals sí que són llegits en les misses dominicals, sinó que prescindeix de tots els que es refereixen a la justícia, és a dir: dels més bons.

Que tingui una part de la seva referència que sigui cristiana i una altra part que no, ho han arreglat fàcilment: amb una gran maniobra de substitució:

En què consisteix aquest sistema substitutiu extra? En això:

1. Afirmació i conreu de creences sublims, molt sovint no certes, però que tenen un impacte psicològic.

2. El culte, necessari i bo, però amb els textos manipulats, per tant sovint “desviat”.

3. Festes i celebracions de gran abast, i referides sovint a fets inexistents, que creen com una religiositat extra.

4. Devocions de tipus personal: sants, santes, advocacions marianes, que completen i "privatitzen" la religió general.

Així, una bona part de la religió dita cristiana és de baix contingut, però serveix per a dissimular la seva poca fidelitat a les aspiracions divines: justícia i fraternitat. Tenim (i sobretot hem tingut en el passat) grans festes per celebrar fets de poca credibilitat i poc valor realment cristià, i tenim períodes especials, que, pel fet de ser-ho, justifiquen més dedicació a actes religiosos...

Nosaltres dos voldríem que molta gent obrís els ulls.

PagèsFerret

Escriptors